送宣州杜都官
作者：曾鞏
朝代：宋

paragraphs: 夜聞陵陽峰上雨，曉見宛溪春水平。
畫船不待雙櫓挾，歸客喜成千里行。
牧之文采宜未泯，夫子風流今有聲。
篇什高吟鳳凰下，翰墨醉灑烟雲生。
撥置簿書有餘力，放意樽罍無俗情。
忠義非徒勸風俗，愷悌固可交神明。
餘休比戶得涵泳，嚚訟累歲皆澄清。
薦章交論付丞相，士行如此宜名卿。
江湖一見十年舊，談笑相逢肝膽傾。
鷦鷯一枝亦自得，去矣黄鵠高飛鳴。